Íslenskur jólamatur er ómissandi þáttur í jólahaldi margra Íslendinga erlendis , sem leita ýtrustu leiða til að verða sér úti um hangikjötið og grænu baunirnar . Meðal þeirra versluna sem aðstoða Íslendinga í þessum erindagjörðum er Nóatún , en fyrirtækið hefur um árabil sent matarkörfur til útlanda með DHL og nær sú starfsemi vitanlega hámarki rétt fyrir jól . Alls sendir Nóatún um 200 jólakörfur um heim allan , en langflestar til Skandinavíu . Stór markaður er fyrir íslenska jólamatinn í Noregi , þar sem um 9.500 Íslendingar eru búsettir . Hingað til hafa þeir að jafnaði sloppið við að greiða toll af innflutningnum , en nú er öldin önnur . Umræður hafa skapast um málið á Facebook-hóp Íslendinga í Noregi og virðist allur gangur á því hvort fólk , sem flest hefur nýtt sér þjónustu Nóatúns , hefur þurft að greiða toll eða ekki . Einn viðmælenda mbl.is er ansi ósáttur við meðferðina hjá norskum tollayfirvöldum . Segist hann árum saman hafa haft fyrir sið að panta jólakörfu frá Nóatúni til Noregs og aldrei verið krafinn um nokkur gjöld . Hangikjöt , laufabrauð , grænar baunir og rauðkál eru það sem Íslendingar erlendis sækjast helst í hjá Nóatúni fyrir jólin . Nú hrellir norski tollurinn þá . mbl.is / Ásdís Ásgeirsdóttir Nú ber hins vegar svo við að viðkomandi er krafinn um tæplega 20.000 króna toll af sendingu sem kostaði 22.727 krónur , auk 13.555 króna sendingargjalds . Nemur tollurinn því 88% af vöruverði , eða 55% sé miðað við verð með sendingargjaldi , eins og tolli er tamt . Í samtali við mbl.is segir starfsmaður Nóatúns , sem sér um DHL-sendingarnar að þær hafi undanfarið ár gengið snurðulaust fyrir sig . Svo lengi sem tollurinn meti sendingarnar sem gjöf frá kaupandanum á Íslandi . „ En nafn Nóatúns kemur alltaf við sögu og þegar tollurinn sér það er hann stundum með vesen . “ Um 15 - 20 sendingar hafi verið stoppaðar í norska tollinum og sendandi krafinn um toll . Þá hafi stöku sendingar verið svo lengi í tollafgreiðslu að kjötið hafi verið rotið er það barst kaupanda . „ Við höfum þurft að endurgreiða nokkrar slíkar . “ Bandaríkjamenn loka á kjötinnflutning Það eru ekki bara norsk tollayfirvöld sem hrella landann því kjötsendingar til Bandaríkjanna eru einnig í uppnámi . Sú breyting tók gildi fyrir síðustu jól , og segir starfsmaður að fjölmargar kjötsendingar hafi verið stoppaðar í tollinum í fyrra og aldrei ratað í hendur kaupenda . „ Það var töluvert tjón . “ Nú hefur DHL tekið fyrir kjötsendingar til Bandaríkjanna , en að sögn starfsmanns Nóatúns láta margir engu að síður á það reyna . Svo mikil er eftirspurnin .